Satakunnassa tilanne näyttää uhkaavalta. Myös Pohjois-Savossa povataan ongelmia.

Eri tilausvälitysyhtiöt ovat tarjonneet taksiautoilijoille erilaisia sopimuksia. Joissain maakunnissa ehtoihin on reagoitu nihkeästi ja moni on nähnyt, että on parempi olla kirjoittamatta sopimusta. KAROLIINA PAAVILAINEN/ALMA

Porin taksiautot ry:n puheenjohtaja Juha Mäntylä pudottaa pommin: kentällä tehtyjen tiedustelujen mukaan Satakunnasta olisi vain noin 60 taksiautoilijaa lähdössä Lounais-Suomen Taksidatan järjestämään Kela-rinkiin. Määrä on ollut ja on tällä hetkellä 326 autoa, joten kato on valtava.

Mäntylän mukaan on ilmeistä, miksi Lounais-Suomen Taksidata ei kommentoi Satakunnan autojensa määrää: niitä on liian vähän.

- Olen katsellut vanhoja tietoja Kela-kyytien määrästä. Esimerkiksi kello 6.00-9.00 Satakunnan alueella tarvitaan keskimäärin 200 Kela-taksia. Todellakin toivon, ettei kenellekään asiakkaalle koidu uudesta systeemistä haittaa, mutta väittäisin, että Kela-kyydit eivät tule onnistumaan, Mäntylä lataa.

Jopa nollakuntia

Satakunnassa on Mäntylän tietojen mukaan nollakuntia, Karvia ja Jämijärvi, joissa ei ole yhtään Kela-kuljettajaa. Karvialla on asiakkaita, jotka käyvät Seinäjoella säännöllisessä sairaalahoidossa.

Toistaiseksi vain muutamassa Satakunnan autossa on Kela-kyyteihin tarvittava laitteisto, Mäntylä kertoo. Kela on palvelunkuvauksessaan vaatinut, että digitaalisen suorakorvausjärjestelmän tulisi toimia heinäkuun alkuun mennessä.

- Kuun vaihtuessa ne, joilla ei toimivia laitteita ole, hoitavat ajot trippimittarin ja ruutupaperin avulla. Kyydit soitetaan puhelimella Turusta. Kummastelen sitä, että nyt ei olekaan merkitystä, toimiiko suorakorvausjärjestelmä ajoissa vai ei.

Mäntylä ei itse ole lähtenyt mukaan Lounais-Suomen Taksidatan sopimukseen. Muun muassa 3 800 euroa vuodessa maksava välityslaitevuokra tekee tarjouksesta hänelle kannattamattoman.

- Kuten eräs autoilija sanoi välitysyhtiön tiedotustilaisuudessa: " Ei Neuvostoliitossakaan tehty noin hyviä sopimuksia " . Tapahtuu mitä tahansa, aina autoilija on velkaa Lounais-Suomen Taksidatalle, missään tapauksessa ei toisin päin.

Sen näkee sitten maanantaina

Ylä-Savossa on protestoitu Pro Keskus -tilausvälitysyhtiötä vastaan. Pro Keskus alkaa hoitaa Etelä-Savon, Keski-Suomen, Lapin, Pohjois-Karjalan ja Pohjois-Savon Kela-kyytien välityksiä.

- Kyllähän täällä on älytön kapinameininki, myöntää Sonkajärven Taksiautoilijat ry:n puheenjohtaja Kati Kainulainen.

- Sopimusehdot ovat kohtuuttomat. Kaikki provisiot, alennusprosentit, investoinnit uusiin laitteisiin ja niiden leasing-vuokriin tekevät sopimuksesta mahdottoman.

Kainulaisen korviin kantautuneiden tietojen mukaan Kela-takseja ei ole Pohjois-Savossa tarpeeksi, vaikka Pro Keskukselta on väitetty, että on.

- Sen näkee sitten maanantaina. Olen kuullut muilta paikkakunnilta, että autoja ei ole riittävästi.

Kyse ei ole kapinoinnista

Pro Keskuksen toimitusjohtaja Jari Tenhunen vahvisti, että myös Pohjois-Karjalassa on ollut kapinointia välitysyhtiötä kohtaan. Taksi Itä-Suomen toimitusjohtaja Heikki Piekiäinen ei kommentoi asiaa sen enempää.

- Jokainen yrittäjä tekee itsenäisesti päätöksiä. Meillä ei anneta käskyjä tässä asiassa, Piekiäinen puhuu.

- Jos joku autoilija on jotain ratkaisuja tehnyt, ei niistä hirveästi huudella.

Piekiäinen ei ole itse tarttunut Pro Keskuksen tarjoukseen, sillä se ei ole hänelle kannattava.

- Omalta osaltani olen käsittänyt yritystoiminnan niin, että ainakin siitä aiheutuvat kulut pitäisi saada katettua. Heidän esityksensä ei sitä mahdollista.

Piekiäinen haluaa myös korostaa, että ei voida puhua kapinoinnista, jos yrittäjät jättävät liittymättä järjestelmään, joka ei yksinkertaisesti tuo leipää pöytään.